אנדרו רוברטסון

ראשית דרכו

רוברטסון נולד בגלאזגו, העיר הגדולה ביותר בסקוטלנד. בתיכון בו למד שימש כקפטן קבוצת הכדורגל של בית הספר. הוא שיחק במרכז הכדורגל במקום הולדתו, ובגיל צעיר החל להתאמן עם אקדמיית הנוער של סלטיק, אך שוחרר טרם הגעתו לגיל 15. לאחר מכן עבר לקבוצת הנוער של קווינס פארק.

קווינס פארק

תוך התמקדות בלימודיו, היה רוברטסון על סף תחילת לימודי תואר ראשון באוניברסיטה. תכנון זה נקטע עקב זימונו לקבוצה הבוגרת של קווינס פארק, בעונת 2012/2013. הוא ערך את הופעת הבכורה שלו עבור הקבוצה הבוגרת במסגרת גביע האתגר הסקוטי. במהלך עונה זו ערך רוברטסון 40 הופעות בכל המסגרות, והוביל את קבוצתו למקום השלישי בליגה הסקוטית הרביעית, תוך עליית ליגה. את שער הבכורה שלו כבש בהפסד 1-2 למזרח סטרלינגשר, ב-12 בנובמבר 2012.

דנדי יונייטד

ב-3 ביוני 2013 חתם רוברטסון בדנדי יונייטד, מליגת העל הסקוטית. באופן מיידי הפך לשחקן הרכב בקבוצה, כאשר את הופעת הבכורה שלו ערך במשחק פתיחת העונה, בתיקו מאופס מול פרטיק ת'יסל. ב-22 בספטמבר 2013 כבש את שער הבכורה שלו עבור דנדי, בתיקו 2-2 מול מאת'רוול, כאשר רץ מחצי המגרש של קבוצתו לעבר שער היריבה, וכבש בבעיטה שטוחה מ-20 מטרים. זמן קצר לאחר מכן חתם רוברטסון על חוזה חדש בדנדי, עד מאי 2016. בספטמבר 2013 נבחר לשחקן הצעיר המצטיין של הליגה הסקוטית. חודשיים מאוחר יותר נבחר לשחקן החודש בליגה הסקוטית. באפריל 2013 נבחר רוברטסון לכדורגלן הצעיר של השנה בליגה הסקוטית. מאוחר יותר נכלל בנבחרת העונה של הליגה הסקוטית.

האל סיטי

ביולי 2014 נרכש רוברטסון על ידי האל סיטי מהפרמייר ליג, עבור 2.85 מיליון פאונד. רוברטסון חתם בהאל על חוזה לשלוש שנים. רוברטסון ערך את הופעת הבכורה שלו בהאל במשחק הפתיחה של עונת 2014/2015, בניצחון 1-0 על קווינס פארק ריינג'רס. במהרה הפך רוברטסון לשחקן הרכב פותח, תוך זכייה בשחקן המצטיין של האל לחודש אוגוסט 2014. בסיום עונת הבכורה שלו בהאל, ירד ליגה יחד עם קבוצתו, לאחר שסיימה במקום ה-18.
את שער הבכורה שלו במדי האל כבש בניצחון 2-0 על ברנטפורד. בסיום העונה לקח חלק בגמר פלייאוף הצ'מפיונשיפ, בו ניצחה האל 1-0 את שפילד ונסדיי והבטיחה את חזרתה לפרמייר ליג.
בעונת 2016/2017 שיחק רוברטסון 33 משחקי ליגה. את שער הבכורה שלו בפרמייר ליג כבש ב-1 באפריל 2017, בניצחון 2-1 על ווסטהאם יונייטד. בסיום עונה זו ירדה האל סיטי לצ'מפיונשיפ.

ליברפול

ב-21 ביולי 2017 חתם רוברטסון על חוזה ארוך טווח בליברפול, ששילמה עבורו 8 מיליון לירות שטרלינג. הוא ערך את הופעת הבכורה שלו בליברפול ב-19 באוגוסט 2017, בניצחון 1 - 0 על קריסטל פאלאס.
רוברטסון החל את עונת 2017/2018 כמחליפו של אלברטו מורנו, אך החל לשחק בהרכב הפותח עקב יכולתו הטובה, ופציעתו של הספרדי בחודש דצמבר. בניצחון 4-3 על מנצ'סטר סיטי ב-14 בינואר 2018, הפגין יכולות מצוינות, עקב כך זכה לתשואות רבות מצד אוהדי ופרשני כדורגל רבים. רוברטסון כבש את שער הבכורה שלו במדי ליברפול בניצחון 4-0 על ברייטון במשחק סיום העונה.
בעונה זו לקח חלק רוברטסון בקמפיין המוצלח של ליברפול בליגת האלופות, וסייע לה להגיע עד לגמר ליגת האלופות 2018, בו הפסידה 1-3 לריאל מדריד.

נבחרת לאומית

רוברטסון זומן לראשונה לסגל נבחרת סקוטלנד עד גיל 21 באוקטובר 2013. הוא ערך את הופעת הבכורה כאשר נכנס כמחליף בניצחון 2-1 על סלובקיה.
רוברטסון זומן לראשונה לסגל נבחרת סקוטלנד הבוגרת לקראת משחק ידידות מול פולין ב-5 במרץ 2014. הוא נכנס כמחליף במחצית השנייה, בניצחון נבחרתו 1-0. גורדון סטראכן, המאמן הלאומי, אמר על רוברטסון לאחר המשחק: "אנדי נכנס, והפעם הראשונה שנגע בכדור הייתה כאשר הרים כדור ל-30 מטרים. חשבתי לעצמי שזה פנטסטי. לחלוטין אין תחום אפור. 'אני הולך לעשות מה שאני רוצה לעשות'. אהבתי לראות את הנגיעה הראשונה הזו בכדור". רוברטסון פתח לראשונה בהרכב הנבחרת הלאומית בתיקו 2 - 2 עם ניגריה, ב-28 במאי 2014.
את שער הבכורה שלו במדי הלאומיים כבש רוברטסון בנובמבר 2014, במשחק ידידות, בהפסד 1-3 לאנגליה.

חיים אישיים

בנו של רוברטסון, רוקו, נולד ב-26 באוגוסט 2017.
במרץ 2018 העניק רוברטסון חולצה חתומה של חברו לקבוצה, רוברטו פירמינו, לילד צעיר אשר תרם את דמי הכיס שלו לבנק מזון. במכתב שכתב לילד, טען רוברטסון כי "אף אחד לא רוצה את החולצה של המגן השמאלי, לכן הבאתי לך את החולצה של 'בובי'".